2 Koro bang’ ndalo moko, nochako odonjo Kapernaum kendo wach nolandore ni en e dalano.2 Omiyo, ji mang’eny nochokore ma onge thuolo moro amora ma ne odong’ kata mana e dhoot, kae to nochako yalonegi wach.3 Mi ne gikelone jatuo mar abach ka ji ang’wen oting’e.4 To ne ok ginyal kele achiel kachiel ir Yesu nikech oganda ne thoth, omiyo ne gielo tado e wi kama Yesu ne nitie, kendo bang’ powo otuchi moro ne giloro otanda ma ja abachno nonindoe.5 Ka Yesu noneno yiegi, nowacho ne jatuo mar abachno kama: “Nyathina, richoni oseweni.”6 Koro moko kuom jondiko nobet kanyo kendo ne gipenjore e chunygi niya:7 “Ere gimomiyo jali wuoyo kama? Ng’atni ochayo Nyasaye. En ng’ano ma nyalo weyo ne ji richo ma ok mana ng’at achiel, ma en Nyasaye?”8 To gikanyono, Yesu ka nofwenyo e chunye ni ne gipenjore kamano e kindgi, nopenjogi kama: “Ang’o momiyo upenjoru wechegi e chunyu?9 Mane mayot? Wacho ne ja abachno ni, ‘Richoni oseweni,’ koso wacho ni, ‘Chung’ mondo ikaw otandani kendo iwuoth’?10 To mondo mi ung’e ni Wuod dhano nigi teko mar weyo ne ji richo e piny—” nowacho ne jatuono kama:11 “Awachoni, Chung’ ikaw otandani kendo idhi dalani.”12 Mi ne ochung’, kendo gikanyono nokawo otandane mowuotho e nyimgi giduto. Omiyo, giduto ne gihum mi ne gimiyo Nyasaye duong’ ka giwacho niya: “Pok ne waneno ngang’ gima kama.”13 Ne odok kendo e bath nam to oganda duto ne siko ka biro ire, kendo nochako puonjogi.14 To sama nokalo, noneno Lawi wuod Alfayo kobet e ofis mar osuru mowachone niya: “Bed jalupna.” Eka noa malo mi noluwe.15 Bang’e, Yesu ne chiemo e od Lawi kendo josol osuru mang’eny kod joricho ne chiemo gi Yesu kod jopuonjrene, nimar ne nitie ji mang’eny kuomgi ma ne luwe.16 To ka jondiko mag Jo-Farisai noneno kochiemo gi joricho kod josol osuru, ne gichako penjo jopuonjrene niya: “Ang’o momiyo japuonju chiemo gi josol osuru kod joricho?”17 Ka Yesu nowinjo mano, nokonegi kama: “Joma ngima ok dwar laktar, to joma tuo e ma dwaro. Ne abiro luongo joricho, to ok joma kare.”18 Koro jopuonjre Johana kod Jo-Farisai ne jotueyo chiemo. Omiyo, ne gibiro mi gipenje niya: “Ang’o momiyo jopuonjre Johana kod jopuonjre mag Jo-Farisai jotueyo chiemo to jopuonjreni to ok tue?”19 Yesu nodwokogi niya: “Kinde ma wuon kisera ni kod osiepene, onge gimomiyo osiepenego onego otue, donge? Ka wuon kisera pod ni kodgi, ok ginyal tueyo.20 To ndalo biro ma ibiro gol wuon kisera oa kuomgi, eka e ndalono ginitue.21 Onge ng’at ma bawo law manyien e nanga moti. Kotimo kamano, rabaw manyienno biro ywayo motino mi yieche moloyo.22 Bende, onge ng’at ma keto divai manyien e chupni pien moti miting’oe divai. Kotimo kamano, divai biro baro chupnigo mi divai kethre kaachiel gi chupnigo. To ji keto divai manyien e chupni pien manyien miting’oe divai.”23 Koro ka noyudo okadho e puothe cham chieng’ Sabato, jopuonjrene nochako jako wiye cham sama ne gidhi.24 Omiyo, Jo-Farisai nowachone niya: “Ero ne! Ang’o momiyo gitimo gima ok owinjore gi chik chieng’ Sabato?”25 To nopenjogi kama: “Pok usomo gima Daudi notimo ka nochando chiemo to ne odenyo kaachiel gi joma ne en-go?26 Kaka inyiso e sigand Abiathar jaduong’-jodolo, ni Daudi nodonjo e od Nyasaye mi ochamo makate michiwo e nyim Nyasaye, ma en gima chik ok oyie ne ng’ato ang’ata chamo, to mana jodolo kende, kendo moko bende nomiyo joma ne ni kode?”27 Eka nowachonegi niya: “Ne oket Sabato nikech dhano, to ok dhano nikech Sabato.28 Omiyo, Wuod dhano en Ruodh Sabato bende.”
luo_Latn